《成纪书事二首》
唐代·许棠

东吴远别客西秦，怀旧伤时暗洒巾。满野多成无主冢，

防边半是异乡人。山河再阔千馀里，城市曾经一百春。

闲与将军议戎事，伊兰犹未绝胡尘。

蹉跎远入犬羊中，荏苒将成白首翁。三楚田园归未得，

五原岐路去无穷。天垂大野雕盘草，月落孤城角啸风。

难问开元向前事，依稀犹认隗嚣宫。

作者简介：许棠（生卒年不详），字文化，唐代诗人。咸通十二年，进士及第，曾为江宁丞。后辞官，潦倒以终，为“咸通十哲”之一。